स्कूल के दिनों में मेरा एक मित्र था-संता सिँह 'हट के'। नाम तो उसका संता सिँह ही था, 'हट के' तो हम मित्र उसे प्यार से बुलाते थे। वास्तव में उसे किसी ने समझा दिया था कि दुनिया में आगे निकलने के लिए ज़रा हट के सोचना पड़ता है, दुनिया में जो भी महान लोग हुए हैं, वे इसीलिए महान हैं कि वो ज़रा हट के थे। इसलिए उसे ज़रा हट के सोचने का भूत चढ़ गया। ऐसा भी नहीं कि वह हर बार हट के सोच ही पाता हो, लेकिन वह अपनी हर सोच को ज़रा हट के मानता ज़रूर था। हट के सोचने के कारण तो कई बार उसे समस्याओं का सामना भी करना पड़ता था। गणित के टीचर ने एक बार एक प्रश्न पूछा कि यदि एक हाथी एक बार में पाँच बच्चों को पार्क का चक्कर लगवाता है तो पच्चीस बच्चों को चक्कर लगवाने के लिए हाथी को कितने चक्कर लगाने पड़ेंगे? उत्तर में संता ने गणित की जगह दर्शन शास्त्र का सहारा लिया। लिखा- माना कि हाथी बहुत बलवान होता है, किन्तु उसके बल की भी एक सीमा है। पच्चीस बच्चों को एक ही साथ उठा पाना उसके बस की बात नहीं। अतः उसे एक से अधिक चक्कर लगाने पड़ेंगे। गुरुजी उसके इस अलग तरह के उत्तर से इतने प्रभावित हुए कि उन्होंने दो ज़बरदस्त झन्नाटेदार थप्पड़ इनाम स्वरूप उसे उसी समय नकद भेंट कर दिए। लेकिन सन्ता सिँह ऐसी घटनाओं से निराश नहीं होता था, क्योंकि महान लोग न तो रास्ते के प्रलोभनों से विचलित होते हैं और न ही कठिनाइयों से।